Diari Oficial de la Generalitat Valenciana


Sumari del DOGV 8653, del 09-10-2019 (2019/9626)

DECRET 230/2019, de 7 d'octubre, del Consell, de concessió de la Distinció de la Generalitat al Mèrit Empresarial i Social al Grup Anecoop.
-------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9626


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 230/2019, de 7 d'octubre, del Consell, de concessió de la Distinció de la Generalitat al Mèrit Empresarial i Social al Grup Anecoop. [2019/9626]  
 El Decret 131/2016, de 7 d'octubre, del Consell, va crear la Distinció de la Generalitat al Mèrit Empresarial i Social per a reconéixer la tasca i trajectòria d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
Anecoop és una cooperativa agroalimentària de segon grau en la qual s'integren setanta cooperatives i empreses hortofructícoles i vitivinícoles. Des dels seus orígens en 1975, quan un grup de cooperatives citrícoles valencianes van acordar unir-se per a ampliar l'oferta, i van constituir en 1977 la Societat Cooperativa d'Exportació de Fruits Cítrics - Anecoop, l'entitat ha anat creixent fins a convertir-se en la primera empresa hortofructícola de l'àrea mediterrània, líder d'Espanya en la comercialització de fruites i hortalisses, i una de les principals exportadores de cítrics del món.  
El sector agroalimentari valencià genera més de 100.000 llocs de treball i aporta un 20 % de les exportacions de la Comunitat. Es tracta, per tant, d'un sector estratègic, però no només des del punt de vista econòmic, sinó també com a factor imprescindible per al desenvolupament sostenible i equilibrat del territori, i per al manteniment de la població en l'àmbit rural.  
Durant més de quaranta anys, la labor d'Anecoop ha fet possible concentrar l'oferta d'una part substancial de la producció agrària i de la indústria alimentària valencianes, i ha proporcionat la dimensió necessària per a competir amb eficàcia en els mercats i per a desenvolupar estratègies de creixement, inversió en R+D+I, i modernització. La continuïtat d'aquest esforç és imprescindible perquè el sector agroalimentari de la Comunitat puga afrontar amb èxit els reptes de les pròximes dècades.  
Per això, en reconeixement de la gran importància que Anecoop ha aconseguit en el marc del sector agroalimentari nacional i internacional, conservant, al mateix temps, les arrels valencianes i l'especial vinculació amb l'agricultura i la indústria alimentària de la Comunitat, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat al Mèrit Empresarial i Social al Grup Anecoop.  
  
València, 7 d'octubre de 2019  
  
El president de la Generalitat,  
XIMO PUIG I FERRER